Ministarstvo obrazovanja i nauke  
Na osnovu člana 111. i 112. Zakona o radu ("Službene novine Federacije BiH", broj 43/99, 32/00, 29/03), člana 2. Općeg kolektivnog ugovora za teritoriju Federacije Bosne i Hercegovine ("Službene novine Federacije BiH", broj 54/05) i člana 68. Statuta Sindikata srednjeg i visokog obrazovanja, odgoja, nauke i kulture Bosne i Hercegovine, Sindikat srednjeg i visokog obrazovanja, odgoja, nauke i kulture Bosne i Hercegovine Kantonalni odbor Kantona Sarajevo,  u daljnjem tekstu Sindikat kao predstavnik zaposlenika i Vlada Kantona Sarajevo kao poslodavca  u daljnjem tekstu poslodavac, zaključuju  
KOLEKTIVNI UGOVOR  
ZA DJELATNOST SREDNJEG OBRAZOVANJA
U KANTONU SARAJEVO  
I - OPĆE ODREDBE  
Član 1.  
Ovim kolektivnim ugovorom za djelatnost srednjeg obrazovanja (u daljnjem tekstu: Kolektivni ugovor) uređuju se prava i obaveze poslodavca i zaposlenika iz rada i po osnovu rada u javnim ustanovama srednjeg obrazovanja, ustanovama za školovanje učenika sa posebnim potrebama, domovima učenika Kantona Sarajevo i ustanovama srednjeg obrazovanja koje se finansiraju iz budžeta Kantona Sarajevo (u daljnjem tekstu: ustanova).  
Član 2.  
Općim aktima srednje škole ne mogu se utvrditi manja prava zaposlenika od prava koja su utvrđena ovim kolektivnim ugovorom.  
Član 3.  
U svim pitanjima iz radnog odnosa koja nisu uređena Zakonom o radu, Zakonom o srednjem obrazovanju i ovim kolektivnim ugovorom, primjenjuje se Opći kolektivni ugovor za teritoriju Federacije Bosne i Hercegovine.  
II - RADNI ODNOS  
Zasnivanje radnog odnosa  
Član 4.  
U srednjim školama radni odnos zasnivaju direktori, pomoćnici direktora profesori-nastavnici, odgajatelji, stručni saradnici, saradnici i radnici za obavljanje drugih poslova osnovne djelatnosti srednje škole, tehničkih i pomoćno-tehničkih poslova (u daljnjem tekstu: zaposlenik), u skladu sa općim i posebnim uvjetima.  
Zaposlenik iz stava 1. ovog člana ostvaruje prava iz radnog odnosa u skladu sa zakonom, podzakonskim aktima, ovim kolektivnim ugovorom i općim aktima srednje škole.  
Kao poseban uvjet za zasnivanje radnog odnosa, pored uvjeta utvrđenih zakonom, ne mogu se utvrđivati godine života, izuzev donje granice propisane zakonom.  
Član 5.  
Rad zaposlenika u srednjim školama zasniva se na zakonu i podzakonskim aktima kojima se regulira srednje obrazovanje, nastavnim planovima i programima, pedagoškim standardima i normativima koji se primjenjuju za rad srednjih škola i općim aktima škole, u čijem donošenju i utvrđivanju učestvuje Sindikat.  
Član 6.  
Poslodavac u smislu ovog ugovora je Vlada Kantona Sarajevo i srednja škola sa svojim osnivačem, kod koje je zaposlenik u radnom odnosu i obavlja određene poslove i zadatke, i po tom osnovu poslodavac isplaćuje zaposleniku plaću i izvršava druge obaveze iz radnog odnosa u skladu sa zakonom, ovim kolektivnim ugovorom i općim aktima škole.  
Član 7.  
Ugovor o radu u srednjoj školi može zaključiti lice koje ima opću zdravstvenu sposobnost utvrđenu od nadležne zdravstvene ustanove, u skladu sa odredbama Zakona o srednjem obrazovanju koje regulišu ovu oblast.  
Zaposlenik u srednjoj školi koji u toku trajanja ugovora o radu oboli od zarazne ili duševne bolesti ne može obavljati odgojno-obrazovni rad te se dok traju takve okolnosti, odnosno dok zaposlenik ne pribavi uvjerenje odgovarajuće zdravstvene ustanove o zdravstvenoj sposobnosti.  
Član 8.  
Zaposlenik u srednjoj školi zaključuje ugovor o radu na osnovu javnog konkursa, odnosno oglasa, koji se objavljuje u sredstvima javnog informisanja.  
Za zaključenje ugovora o radu profesora-nastavnika, odgajatelja i stručnih saradnika i saradnika ustanova srednjeg obrazovanja obavezno raspisuje konkurs.  
Kandidatima koji su učestvovali u konkursnoj proceduri dastavlja se pismena obavijest o rezultatima konkursa sa poukom o pravnom lijeku.  
Kandidat koji nije primljen u radni odnos ima pravo uvida u konkursni materijal i može podnijeti prigovor školskom odboru srednje škole u roku od sedam dana od dana prijema obavijesti.  
Prigovor na obavijest iz stava 1. ovog člana zadržava izvršenje odluke o izboru kandidata.  
Školski odbor srednje škole dužan je o prigovoru iz prethodnog stava ovog člana odlučiti u roku od osam dana od dana podnošenje prigovora.  
Odluka koja je donijeta po prigovoru je konačna.  
Ugovor o radu  
Član. 9  
Radni odnos u srednjoj školi zasniva se zaključivanjem ugovora o radu između zaposlenika i direktora škole sa danom otpočinjanja rada, odnosno stupanja na rad zaposlenika, u skladu sa ugovorom o radu.  
Član 10.  
Ugovor o radu pored svih elemenata utvrđenih zakonom, podzakonskim aktima, ovim kolektivnim ugovorom i općim aktom ustanove srednjeg obrazovanja, sadrži poslove i zadatke na koje se angažira zaposlenik: opis poslova i zadataka, norma časova, obaveze koje proističu za zaposlenika iz radnog odnosa u pogledu stručnog usavršavanja, daljeg obrazovanja i unapređivanja rada zaposlenika i u skladu sa odgovarajućim pedagoškim standardima i normativima.  
Član 11.  
Poslodavac može ugovoriti probni rad u trajanju od šest mjeseci.  
Za vrijeme trajanja probnog rada zaposlenika iz stava 1. ovog člana poslodavac-direktor će odrediti stručnu tročlanu komisiju za ocjenu rada nastavnika i stručnih saradnika, u kojoj će obavezno biti uključen i predsjednik odgovarajućeg stručnog aktiva, a koja će vršiti provjeru radnih i stručnih sposobnosti zaposlenika za izvršavanje poslova i zadataka na koje je raspoređen i o tome dostaviti ocjenu, odnosno mišljenje.  
Član 12.  
Ako poslodavac-direktor srednje škole i nakon isteka trajanja probnog rada ne donese odluku o prestanku radnog odnosa, smatra se da je zaposlenik zadovoljio na probnom radu, te radni odnos zaposlenika traje u skladu sa zaključenim ugovorom.  
Član 13.  
Zaposleniku koji na probnom radu ne zadovolji, poslodavac srednje škole donijet će odluku o prestanku ugovora o radu sa otkaznim rokom od najmanje sedam dana.  
Član 14.  
Zaposleniku u srednjoj školi koji je za vrijeme trajanja probnog rada određeni vremenski period bio odsutan s rada iz opravdanih razloga utvrđenih zakonom i ovim kolektivnim ugovorom, probni rad se produžava za taj dio vremena.   
Član 15.  
Ugovor o radu može se zaključiti na određeno vrijeme za obavljanje izvanrednih ili privremenih ili povremenih poslova ili poslova čiji se opseg privremeno povećao, a koji nisu trajnijeg karaktera, kao i radi zamjene na određeni period odsutnog zaposlenika, dok traje potreba obavljanja tih poslova odnosno do povratka odsutnog zaposlenika, a najduže jednu godinu dana.  
Pripravnik  
Član 16.  
Lice koje prvi put zasniva radni odnos u neposrednom odgojno-obrazovnom procesu prima se u radni odnos u srednju školu u svojstvu propravnika na određeno vrijeme, a najduže do isteka roka utvrđenog za polaganja pedagoško-psihološke grupe predmeta (ukoliko je obavezan da to položi), odnosno do kada je obavezan da položi stručni ispit u skladu sa zakonom.  
Član 17.  
Ukoliko zaposlenik-pripravnik položi stručni ispit za samostalno obavljanje odgojno-obrazovnog rada može se primiti u radni odnos na neodređeno vrijeme.  
Član 18.  
Radni odnos sa zaposlenikom-pripravnikom, koji nije u neposrednom odgojno-obrazovnom procesu, zasniva se zaključivanjem ugovora o radu na određeno vrijeme, i to:  
· na tri mjeseca za poslove za koje se traži srednja stručna sprema,  
· na šest mjeseci za poslove za koje se traži viša stručna sprema,  
· na period najmanje jedne godine za poslove visoke stručne spreme.  
Volonterski rad  
Član 19.  
 Lice se nakon završenog školovanja može iznimno primiti na stručno usavršavanje za samostalan rad bez zasnivanja radnog odnosa, a u skladu sa zakonom, uz prethodno odobrenje ministra.  
Ugovor o volonterskom radu se zaključuje u pisanom obliku.  
Volonterski rad može trajati najduže godinu dana, koliko i pripravnički staž, ako to zakonom nije drugačije regulisano. Za vrijeme obavljanja volonterskog rada, volonteru pripada pravo na ishranu u toku radnog vremena (topli obrok) i pravo na prijevoz na posao i sa posla, pod jednakim uvjetima kao i ostalim zaposlenicima.  
III - ZAŠTITA NA RADU  
Član 20.  
Srednja škola je dužna osigurati takve uvjete i mjere lične i kolektivne zaštite kojima se štiti psihofizičko zdravlje, te lična i kolektivna sigurnost svih zaposlenika i učenika, u skladu sa zakonom i važećim propisima o zaštiti na radu.  
Član 21.  
Posebnim kategorijama zaposlenika (angažiranim u hemijskom praktikumu, odnosno praktikumu za biologiju i fiziku, prostorima za sport i na otvorenom, zaposlenici i učenici na praktičnoj nastavi, kuharice, spremačice, domari, portiri, noćni čuvari, kuriri, rukovaoci centralnog grijanja i sl.) poslodavac je dužan osigurati odgovarajuću opremu propisanu zakonom, podzakonskim aktima i pedagoškim standardima i normativima.  
Osiguranje od posljedica nesretnog slučaja ili smrti  
Član 22.  
Poslodavac je obavezan da sve zaposlenike osigura kod osiguravajuće ustanove od posljedica povrede na radu, pri odlasku na posao i s posla, za slučaj smrti usljed nesreće na radu, invalidnosti, kao i uključenje rizika od prirodne smrti za vrijeme trajanja radnog odnosa i sl.  
IV - RADNO VRIJEME  
Član 23.  
 Puno radno vrijeme zaposlenika u srednjim školama traje 40 sati sedmično, u petodnevnoj radnoj sedmici, od ponedjeljka do petka.  
Član 24.  
U okviru 40-satne radne sedmice raspored radnog vremena zaposlenika i korištenje dnevnog i sedmičnog odmora, utvrđuje se općim aktima srednje škole donesenim u skladu sa nastavnim planom i programom, pedagoškim standardima i normativima i ovim kolektivnim ugovorom.  
Srednja škola je obavezna da opće akte škole koji regulišu ovo pitanje donese uz učešće, odnosno uz mišljenje predstavnika sindikata.  
Član 25.  
U okviru 40-satne radne sedmice zaposlenici koji učestvuju neposredno u odgojno-obrazovnom radu u ustanovi srednjeg obrazovanja, imaju propisanu normu časova sedmično, u skladu sa odgovarajućim pedagoškim standardima, vrijeme potrebno za pripremu nastave, vannastavne aktivnosti, vrijeme potrebno za prisustvovanje sjednicama stručnih organa, konsultacije sa učenicima i njihovim roditeljima, kolektivno i individualno usavršavanje, vođenje pedagoške dokumentacije i ostale poslove koji su u vezi sa za odgojno-obrazovnim radom, utvrđene pedagoškim standardima i normativima i općim aktima srednje škole.  
Zaposlenik koji učestvuje neposredno u odgojno- obrazovnom radu u srednjoj školi u toku radnog dana može imati, u pravilu, najviše šest časova nastave u kontinuitetu.  
 Časove koje nastavnik ima preko nastavne norme utvrđene pedagoškim standardima i normativima, ako su po nalogu direktora, smatraju se prekovremenim radom.  
Član 26.  
U skladu sa obavezama utvrđenim ugovorom o radu te godišnjim planom i programom rada i na osnovu pedagoških standarda i normativa, zaposleniku se izdaje pojedinačni akt (rješenje o 40-satnom nedjeljnom zaduženju) najkasnije 15 dana po usvajanju godišnjeg programa rada.  
Član 27.  
U slučaju iznenadnog povećanja obima poslova ili kada se do određenog roka moraju izvršiti neki poslovi, a koje nije moguće izvršiti u redovnom radnom vremenu, zaposlenik je dužan na zahtjev direktora škole, raditi duže od punog radnog vremena, u skladu sa zakonom i kolektivnim ugovorom.  
Prekovremeni rad za zaposlenike u neposrednom odgojno-obrazovnom radu ne može trajati više od 10 sati nastave sedmično iznad nastavne norme.  
Prekovremeni rad za neposredno-odgojni rad uvodi se u sljedećim slučajevima:  
· povećanja fonda nastavnih sati koji je nastao promjenom plana upisa ili povećanja broja sati koji je nastalo promjenom nastavnog plana,  
· zamjene iznenadno odsutnog nastavnika,  
· zamjene nastavnika koji se nalazi na službenom putu,  
· nadoknade nastavnih sati za nastavnike koji koriste plaćeno odsustvo,  
· nedostatka nastavnika određenog profila do, u toku i nakon provođenja konkursne procedure.  
Direktor škole dužan je zaposleniku koji realizuje prekovremeni rad izdati rješenje kojim se utvrđuje vrijeme trajanja prekovremenog rada, te način isplate uvećanja plaće za prekovremeni rad.  
U prekovremeni rad održanog nastavnog sata, u skladu sa nedjeljnim zaduženjem, obračunava se i pripadajuća količina vremena stručno-metodičke pripreme.  
Prekovremeni rad za ostale zaposlenike rješava se u skladu sa zakonom, općim aktima škole i ovim kolektivnim ugovorom.  
Osnov za izračunavanje sata prekovremenog rada predstavlja proizvod koeficijenta platnog razreda zaposlenika i osnovice za obračun plaće podijeljen sa prosječnim brojem sati mjesečno. Dobijena vrijednost prekovremenog sata uvećava se prema odredbama ovog kolektivnog ugovora.  
Uvećanje plaće za prekovremeni rad isplaćuje se mjesečno uz isplatu plaće za prethodni mjesec.  
V - PLAĆE I NAKNADE ZAPOSLENIKA  
Član 28.  
Osnovna plaća je najniži iznos koji se zaposleniku mora isplatiti za rad na poslovima pripadajućeg platnog razreda za puno radno vrijeme i normalne uvjete i rezultate rada.  
Osnovna plaća za puno radno vrijeme, normalne uvjete rada i rezultate rada zaposlenika čini vrijednost koeficijenta složenosti poslova platnog razreda u koji je postavljen zaposlenik, umnožen sa utvrđenom osnovicom za plaću.   
Pored osnovne plaće, zaposlenicima pripadaju i naknade i druga primanja u skladu sa zakonom i kolektivnim ugovorom.  
Član 29.  
Najniža plaća zaposlenika za najmanju složenosti poslova ne može biti manja od 70% prosječne neto plaće isplaćene po zaposleniku u Federaciji Bosne i Hercegovine u protekla tri mjeseca prema posljednjem objavljenom podatku Federalnog zavoda za statistiku.  
Koeficijenti složenosti poslova zaposlenicima u srednjem obrazovanju utvrđuju se ovim kolektivnim ugovorom.  
Koeficijenti odgovarajućeg platnog razreda su sastavni dio ovog kolektivnog ugovora, i ne mogu biti manji u odnosu na zaposlenike u državnoj upravi iste stručne spreme i složenosti poslova.  
Koeficijente, kao polazni osnov za obračun plaće, dogovaraju Sindikat i Vlada Kantona Sarajevo putem Ministarstva obrazovanja i nauke.  
Osnovica za plaće utvrđuje se sporazumno između Sindikata budžetskih korisnika i Vlade Kantona Sarajevo, jednako za sve budžetske korisnike. U usaglaševanju sporazuma učestvuju i Ministarstvo obrazovanja i nauke i Ministarstvo finansija.  
Plaće zaposlenicima u srednjim školama, utvrđene na način iz stavova 2. i 5. ovog člana, ne mogu biti manje od plaća službenika organa uprave iste stručne spreme i složenosti poslova.  
Naknada plaća i naknade koje nemaju karakter ličnih primanja utvrđenih ovim kolektivnim ugovorom ne mogu biti manje od utvrđenih za zaposlenike organima uprave.  
Naknade iz stava 7. ovog člana utvrđuju predstavnici Sindikata i Vlade Kantona Sarajevo.  
Poslodavac je dužan da isplati plaću i naknade zajedno do 5. u tekućem mjesecu za protekli mjesec.  
Član 30.  
Zaposlenicima u srednjim školama osnovna plaća uvećava se za svaku godinu penzijskog staža za 0,6%, s tim da ukupno povećanje ne može biti veće od 20%.  
Član 31.  
Složenost poslova određenog radnog mjesta utvrđuje se platnim razredom za koji se u skladu sa čl. 28. i 29. ovog kolektivnog ugovora, posebno utvrđuje koeficijent složenosti.  
	R/b  
	Platni razred  
	Poslovi-zvanja  
	Stepen stručne spreme  
	Koeficijent  

	1.  
	I  
	Direktor škole  
	VII  
	12,50  

	2.  
	II  
	Pomoćnik direktora (rukovodilac dijela nastavnog procesa) škole  
	VII  
	11.50  

	3.  
	III  
	Nastavnik viši savjetnik, odgajatelj viši savjetnik, stručni saradnik savjetnik (pedagog-psiholog, bibliotekar, socijalni radnik, samostalni referent za plan i analizu, sekretar, rukovaoc nastavnom tehnikom-programer)  
	VII  
	10,00  

	4.  
	IV  
	Nastavnika savjetnik, odgajatelj savjetnik, viši stručni saradnik, (pedagog-psiholog, bibliotekar, socijalni radnik, samostalni referent za plan i analizu, sekretar, rukovaoc nastavnom tehnologijom  
	VII  
	9,60  

	5.  
	V  
	Nastavnik mentor, odgajatelj mentor, samostalni stručni saradnik (pedagog-psiholog, bibliotekar, socijalni radnik, samostalni referent za plan i analizu, sekretar, rukovaoc nastavnom tehnikom-programer)  
	VII  
	9,30  

	6.  
	VI  
	Nastavnik, odgajatelj, odgajatelj, stručni saradnik(pedagog-psiholog, bibliotekar, socijalni radnik, samostalni referent za plan i analizu, sekretar škole, rukovaoc nastavnom tehnikom-programer)  
	VII  
	9,00  

	7.  
	VII  
	Nastavnik viši savjetnik, nastavnik praktične nastave-viši savjetnik za koju je nastavnim planom i programom predviđen VI stepen stručne spreme, odgajatelj viši savjetnik, stručni saradnik savjetnik(zatečen na poslovima pedagoga-psihologa, bibliotekara, socijalnog radnika, samostalnog referenta za plan i analizu, sekretara, rukovaoca nastavnom tehnikom.programer)  
	VI  
	8,50  

	8.  
	VIII  
	Nastavnik savjetnik, nastavnik praktične nastave- savjetnik za koju je nastavnim planom i programom predviđen VI stepen stručne spreme, odgajatelj savjetnik, viši stručni saradnik (zatečen na poslovima pedagoga-psihologa, bibliotekara, socijalnog radnika, samostalnog referenta za plan i analizu, sekretara, rukovaoca nastavnom tehnikom.programer)  
	VI  
	8,20  

	9.  
	IX  
	Nastavnik mentor, nastavnik praktične nastave- mentor za koju je nastavnim planom i programom predviđen VI stepen stručne spreme, odgajatelj mentor, samostalni stručni saradnik (zatečen na poslovima pedagoga-psihologa, bibliotekara, socijalnog radnika, samostalnog referenta za plan i analizu, sekretara, rukovaoca nastavnom tehnikom.programer)  
	VI  
	7,90  

	10.  
	X  
	Nastavnik i nastavnik praktične nastave- za koju je nastavnim planom i programom predviđen VI stepen stručne spreme, odgajatelj, stručni saradnik (zatečen na poslovima pedagoga-psihologa, bibliotekara, socijalnog radnika, samostalnog referenta za plan i analizu, sekretara, rukovaoca nastavnom tehnikom.programer)  
	VI  
	7,60  

	11.  
	XI  
	Poslovi nastavnika praktične nastave i koordinatora za koje je nastavnim planom i programom predviđen V stepen stručne spreme i poslovi nastavnika sa srednjom stručnom spremom-viši konsultant  
	V  
	7,50  

	12.  
	XII  
	Poslovi nastavnika praktične nastave i koordinatora za koje je nastavnim planom i programom predviđen V stepen stručne spreme i poslovi nastavnika sa srednjom stručnom spremom- konsultant  
	V  
	7,20  

	13.  
	XIII  
	Poslovi nastavnika praktične nastave i koordinatora za koje je nastavnim planom i programom predviđen V stepen stručne spreme i poslovi nastavnika sa srednjom stručnom spremom-mentor  
	V  
	6,90  

	14.  
	XIV  
	Poslovi nastavnika praktične nastave i koordinatora za koje je nastavnim planom i programom predviđen V stepen stručne spreme i poslovi nastavnika sa srednjom stručnom spremom  
	V  
	6,70  

	15.  
	XV  
	Saradnici zatečeni na poslovima sekretara, samostalnog referenta za plan i analizu i bibliotekar kao i operator u trezorskoj jedinici-viši konsultant  
	IV  
	6,60  

	16.  
	XVI  
	Saradnici zatečeni na poslovima sekretara, samostalnog referenta za plan i analizu i bibliotekar kao i operator u trezorskoj jedinici- konsultant  
	IV  
	6,40  

	17.  
	XVII  
	Saradnici zatečeni na poslovima sekretara, samostalnog referenta za plan i analizu i bibliotekar kao i operator u trezorskoj jedinici-mentor  
	IV  
	6,20  

	18.  
	XVIII  
	Saradnici zatečeni na poslovima sekretara, samostalnog referenta za plan i analizu i bibliotekar kao i operator u trezorskoj jedinici  
	IV  
	6,10  

	19.  
	XIX  
	Administrativno -računovodstveni poslovi-viši referent  
	IV  
	6,00  

	20.  
	XX  
	Administrativno -računovodstveni poslovi- referent  
	IV  
	5,80  

	21.  
	XXI  
	Administrativno -računovodstveni poslovi- mlađi referent  
	IV  
	5,60  

	22.  
	XXII  
	Poslovi kućnog majstora-domar, ložač, kuhar i sl.  
	III  
	5,60  

	23.  
	XXIII  
	Poslovi portira-noćnih čuvara  
	PK,II  
	5,10  

	24.  
	XXIV  
	Poslovi čišćenja i posluživanja  
	NK,NSS  
	4,70  


Zaposlenici koji rade sa srednjom i višom spremom na mjestu sekretara i samostalni referent za plan i analizu, a za ta radna mjesta pedagoškim standardima i normativima i pravilnikom o sistema- tizaciji radnih mjesta predviđen VII stepen, a imaju sa 31.12. 2007. godine 20 godina radnog staža ostaju na svojim poslovima i radnim zadacima i nisu dužni sticati viši stepen stručne spreme od one koju posjeduju.  
Član 32.  
Zaposlenici napreduju prema iskazanoj stručnoj sposobnosti, uspjehu u radu i godinama staža.  
Stručna sposobnost i uspjeh u radu iskazuju se kroz ocjenu rada zaposlenika.  
Zaposlenici napreduju u više zvanje u okviru istog stepena školske spreme.  
Bliže odredbe o napredovanju utvrđuju se pravilnikom o ocjenjivanju, napredovanju i stjecanju stručnih zvanja direktora, pomoćnika direktora, nastavnika i stručnih saradnika koje donosi ministar, uz obavezne konsultacije sa predstavnicima sindikata.  
Član 33.  
Poslodavac u srednjoj školi organizira praćenje rada zaposlenika i postizanje rezultata u radu i vrši ocjenjivanje, na način i po postupku kako je to propisano zakonima, podzakonskim aktima i općim aktima škole.  
Zaposlenici koji su u toku nastavne godine radili manje od šest mjeseci ne ocjenjuju se za tu godinu, bez obzira na razloge.  
Član 34.  
U slučajevima kada je protiv zaposlenika pokrenut postupak za utvrđivanje odgovornosti zbog teške povrede dužnosti ili je zaposlenik udaljen sa dužnosti, zaustavlja se računanje vremena za unapređivanje zaposlenika, dok traje postupak za utvrđivanje odgovornosti.  
Ukoliko nakon provedenog postupka za utvrđivanje odgovornosti zbog teške povrede dužnosti, zaposlenik bude oslobođen od odgovornosti ili teška povreda dužnosti bude prekvalifikovana u lahku povredu dužnosti, prethodno zaustavljeno vrijeme za napredovanje zaposlenika uračunava se u vrijeme za unapređivanje zaposlenika u viši platni razred.  
Član 35.  
U slučaju povećanja troškova ili inflacije veće od 5% u posljednja tri mjeseca obavezno se vrši usklađivanje osnovice za utvrđivanje plaće.  
Član 36.  
Zaposlenik u srednjoj školi ima pravo na naknadu plaće za vrijeme prekida rada do kojeg je došlo zbog okolnosti za koje zaposlenik nije kriv, usljed više sile i objektivnih okolnosti koje su utjecale na prekid odgojno-obrazovnog rada, odnosno nastave, po odluci Vlade Kantona Sarajevo, ministra obrazo- vanja i nauke ili drugih nadležnih organa.  
Član 37.  
Zaposleniku-pripravniku u srednjoj školi za vrijeme trajanja pripravničkog staža pripada osnovna plaća platnog razreda odgovarajućeg stepena za grupu poslova na koje je primljen u radni odnos na određeno vrijeme umanjena za 10%.  
Član 38.  
Zaposleniku u srednjoj školi, pored slučajeva propisanih Zakonom o radu i ovim kolektivnim ugovorom, pripada naknada njegove plaće i u slučajevima aktivnosti definisanih godišnjim programom rada škole za vrijeme:  
· obrazovanja i stručnog osposobljavanja, usavršavanja ili prekvalifikacije u skladu sa potrebama srednje škole i rada škole,  
· stručnih izleta i ekskurzija,  
· istraživačkih radova i naučnih savjetovanja,  
· prisustvovanja seminarima i skupovima sindikata,  
· privremene nesposobnosti za rad, odnosno profesio- nalnog oboljenja,  
· godišnjeg odmora,  
· praznika koji po zakonu nisu radni,  
· porodiljskog odsustva,  
· sudjelovanje na kulturnim, vjerskim, sindikalnim i sportskim manifestacijama od kantonalnog i šireg značaja, uz prethodnu saglasnost direktora škole.  
Prethodnu saglasnost zaposleniku za aktivnosti iz alineja ovog člana, koje eventualno nisu definisane drugim zakonskim propisima daje direktor škole.  
DODACI NA PLAĆU  
Član 39.  
Srednja škola će na osnovu zakona, podzakonskih akata i ovog kolektivnog ugovora, općim aktom utvrditi kriterije i postupak za ocjenjivanje kvaliteta rada zaposlenika (uvođenja novih priznatih metoda rada i inovacija, rezultata sa takmičenja, smotri, revija) radi isplate nagrade ili stimulativnog dijela plaće zaposlenika.  
Član 40.  
Zavisno od rezultata rada i raspoloživih finansijskih sredstava direktor škole zaposleniku može uvećati plaću do 20% za mjesec na koji se ti rezultati odnose.  
Zavisno od rezultata rada i raspoloživih finansijskih sredstava školski odbor direktoru škole može uvećati plaću do 20%, i to najviše dva puta u toku godine.  
Uvećanje plaće obavezno se utvrđuje rješenjem sa odgovarajućim obrazloženjem.  
Naknada za izum i tehničko unapređenje  
Član 41.  
Zaposleniku pripada naknada za patentirane izume, inovacije, tehnička unapređenja i druga kreativna rješenja koja unapređuju rad u školama, ostvarena na radu ili u vezi sa radom.  
Visina naknade za navedene izume i ostala kreativna rješenja iz stava 1. ovog člana utvrđuje se posebnim ugovorom koji se zaključuje između zaposlenika i direktora škole, u granicama raspoloživih sredstava.  
Periodske povišice  
Član 42.
Zaposlenik koji je postigao najviši stepen službenog zvanja, ima pravo na uvećanje njegove osnovne plaće za 5% nakon četiri godine provedene u najvišem službenom zvanju, pod uvjetom da je u tom periodu bio uvijek ocjenjivan ocjenom ''naročito se ističe'', uz ograničenje da ne može preći u naredni platni razred.  
Pravo iz stava 1. ovog člana preispituje se svake 4 godine.  
Otežani uvjeti rada  
Član 43.  
Zaposleniku u srednjoj školi pripada pravo na poseban dodatak uz plaću u visini do 20% osnovne plaće po osnovu otežanih uvjeta rada utvrđenim ovim kolektivnim ugovorom i koji su regulirani općim aktom škola, a u opravdanim slučajevima, i to :  
· rad sa preko 10% većim brojem učenika u odjeljenju ili grupi od maksimalnog broja koji je utvrđen odgovarajućim pedagoškim standardima: 0,3% po odjeljenju odnosno grupi,  
· rad u dvije smjene u istom danu, po nalogu direktora, za svaki dan rada, ukoliko je pauza između smjena u trajanju četiri i više časova, zaposleniku pripada najmanje: 1%,  
· rad sa više od četiri nastavna programa, po svakom narednom programu 0,5%, a najviše do 2% od plaće u toku mjeseca,  
· rad u toku čitave školske godine samo u popodnevnoj smjeni po nalogu direktora:1%,  
· rad na poslovima u nastavi za koje je potrebno osigurati stalnu primjenu sredstava zaštite na radu u laboratorijama, kabinetima i radioničkom prostoru u skladu sa Pravilnikom o zastiti na radu, za svaki sat takvog rada: 0,5%, a najviše 3% na plaću u toku mjeseca,  
· rad zaposleniku u neposrednom odgojno-obrazovnom procesu u školama koji obrazuju učenike sa posebnim potrebama pripada dodatak na plaću u visini od 5% od njegove plaće,  
· nastavnicima praktične nastave V i VI stepen pripada dodatak na plaću u visini od 5% od njegove plaće.  
Dodaci iz prethodnog stava ovog člana međusobno se ne isključuju, ali ne mogu preći 20%.  
Član 44.  
Osnovna plaća zaposlenika uvećava se za  
· rad noću: 35%,  
· rad u dane državnih praznika: 50%,  
· prekovremeni rad: 50%,  
· za rad u dane svog vjerskog praznika koje bi koristio kao plaćeno odsustvo: 50%,  
· rad subotom i nedjeljom, ako su po ugovoru o radu neradni dani za zaposlenika: 30%.  
Nagrade  
Nagrada za rezultate rada  
Član 45.  
Zaposleniku koji u toku školske godine, u periodu od najmanje šest mjeseci neprekidno, po obimu i kvalitetu postiže natprosječne rezultate u svom radu, može se dodijeliti nagrada za te rezultate rada.  
Nagrada se utvrđuje do visine prosječne mjesečne plaće isplaćene u Federaciji Bosne i Hercegovine za posljednja tri mjeseca prije dodjele nagrade prema posljednjom objavljenom podatku Federalnog zavoda za statistiku.  
Odluku o dodjeli nagrade iz stava 1. ovog člana donosi direktor škole za zaposlenike, a za direktore škole školski odbor u skladu sa finansijskim mogućnostima i značajem tih rezultata.  
Član 46.  
 Zaposleniku će se isplatiti jubilarna nagrada za neprekidan rad u obrazovanju, i to:  
· za navršenih tačno 5 godina 0,5 prosječne plaće u Federaciji BiH,  
· za navršenih tačno 10 godina 1 prosječna plaća u Federaciji BiH,  
· za navršenih tačno 15 godina 1,25 prosječne plaće u Federaciji BiH,  
· za navršenih tačno 20godina 1,50 prosječne plaće u Federaciji BiH,  
· za navršenih tačno 25 godina 1,75 prosječne plaće u Federaciji BiH,  
· za navršenih tačno 30 godina 2 prosječne plaće u Federaciji BiH,  
· za navršenih tačno 35 godina 2,50 prosječne plaće u Federaciji BiH.  
Izuzetno, u 2008. godini pravo na jubilarnu nagradu ostvarit će i zaposlenici koji u toj godini imaju više od 30 godina staža u obrazovanju, i to:  
· od 30-35 godina staža jubilarnu nagradu za navršenih 30 godina staža,  
· više od 35 godina staža jubilarnu nagradu za navršenih 35 godina staža.  
Osnovica za utvrđivanje visine jubilarne nagrade je prosječna mjesečna plaća u Federaciji BiH u prethodna tri mjeseca.  
Član 47.  
Nastavnicima-voditeljima sekcija-ekipa i drugih oblika vannastavne djelatnosti čiji učenici postignu zapažene rezultate kroz učešće na takmičenjima, smotrama, javnim nastupima i konkursima u pojedinačnoj i ekipnoj konkurenciji, a koja se održavaju u organizaciji Prosvjetno-pedagoškog zavoda Ministarstva obrazovanja i nauke Kantona Sarajevo, stručnih asocijacija i međunarodnih organizacija koje su planirane u godišnjem programu rada škole ili koje odobri ministar obrazovanja i nauke pripada novčana nagrada za osvojeno 1., 2. i 3. mjesto na kantonalnom, federalnom, državnom i međunarodnom nivou, u skladu sa pravilnikom koji donosi ministar, uz konsultaciju sa predstavnicima sindikata. Novčana nagrada se obezbjeđuju iz sredstava planiranih u budžetu Kantona Sarajevo, a isplaćuje ih Ministarstvo obrazovanja i nauke.  
Naknada za regres za godišnji odmor  
Član 48.  
Zaposlenik u srednjoj školi ima pravo na naknadu na ime regresa za korištenje godišenjeg odmora u iznosu od najmanje 70% njegove plaće utvrđene rješenjem o plaći, odnosno najmanje u visini prosjećne plaće isplaćene u Federaciji Bosne i Hercegovine za prethodna tri mjeseca, prije donošenja odluke i rješenja o regresu, ako je to za zaposlenika povoljnije.  
Otpremnine  
Otpremnina za odlazak u penziju  
Član 49.  
Zaposlenik ima pravo na otpremninu prilikom odlaska u penziju u iznosu od šest njegovih plaća isplaćenih u prethodnih šest mjeseci ili šest prosjećnih mjesečnih plaća isplaćenih u Federaciji Bosne i Hercegovine prema posljednjem objavljenom podatku Federalnog zavoda za statistiku, ako je to za njega povoljnije.  
Poslodavac ima obavezu isplate otpremnine do posljednjeg dana rada zaposlenika u toj srednjoj školi.  
OTPREMNINA ZA TEHNOLOŠKI VIŠAK  
Član 50.  
Zaposlenik u srednjoj školi sa najmanje 2 godine neprekidnog rada kojem je, saglasno zakonu i ovom kolektivnom ugovoru bez njegove krivice prestao radni odnos otkazom ugovora o radu zaključen na neodređeno vrijeme, ima pravo na otpremninu, i to:  
1.    sa dvije ili tri godine neprekidnog rada, zaposlenik ima pravo na otpremninu u iznosu od najmanje tri mjesečne plaće,  
2.    zaposlenik sa radnim stažom dužim od 3 godine ima pravo na otpremninu u visini mjesečne plaće za svaku dodatnu godinu radnog staža, a najviše do 12 takvih plaća ukupno.  
U obračun za utvrđivanje visine otpremnine u obzir se uzima plaća zaposlenika koju je imao u posljednja tri mjeseca prije donošenja konačnog rješenja o prestanku radnog odnosa zbog tehnološkog viška - prekobrojnosti.  
Otpremnina iz stava 1. ovog člana ne odnosi se na zaposlenike kojim je prestao radni odnos zaključen na neodređeno vrijeme zbog kršenja obaveza iz radnog odnosa ili zbog neispunjavanja obaveza iz ugovora o radu od strane zaposlenika.  
Poslodavac ima obavezu isplate otpremnine do posljednjeg dana rada zaposlenika u toj srednjoj školi.  
Naknada za prijevoz na posao i sa posla  
Član 51.  
Zaposleniku kome nije organizovan prijevoz na posao i sa posla, a čije je mjesto stanovanja od mjesta rada udaljen najmanje 1 kilometar, pripada pravo na kartu gradskog, prigradskog, odnosno međugradskog saobraćaja.  
Ukoliko adresa stanovanja zaposlenika nije pokrivena mrežom javnog gradskog, prigradskog, odnosno međugradskog prijevoza ili kada vrijeme obavljanja rada zahtijeva drugačiji način prijevoza zaposleniku pripada pravo na naknadu troškova prijevoza u visini karte za gradski, prigradski, odnosno međugradski saobraćaj.  
Zaposleniku sa nepunim radnim vremenom pripada naknada troškova prijevoza u jednakom iznosu kao da radi puno radno vrijeme.  
Zaposlenik koji radi u više škola pravo na mjesečnu kartu, odnosno naknadu ostvaruje u onoj školi u kojoj je procentualno više angažovan.  
Naknada za ishranu za vrijeme rada - topli obrok  
Član 52.  
 Zaposlenik ima pravo na naknadu za ishranu (topli obrok) za vrijeme rada, samo za dane prisustva na poslu, u iznosu od najmanje 2% prosječne plaće u Federaciji Bosne i Hercegovine, prema posljednjim objavljenim statističkim podacima Federalnog zavoda za statistiku.  
Pravo na naknadu iz stav 1. ovog člana, ne ostvaruje se u slučaju odsustvovanja sa posla po bilo kom opravdanom, ili neopravdanom osnovu (službeni put, plaćeno odsustvo, rad na terenu, odsustvo zbog bolesti i slično).  
Zaposlenik koji radi u više srednjih škola ima pravo na naknadu iz stava 1. ovog člana u srednjoj školi u kojoj radi najmanje 4 sata dnevno, u skladu sa ostvarenim efektnim satima rada u toj školi, odnosno kako je ugovorom o radu zaključeno.  
Dnevnica i naknada troškova putovanja  
Član 53.  
Kada je zaposlenik upućen na službeno putovanje u zemlji pripada mu putna naknada prijevoznih troškova, naknada za ishranu - dnevnica, naknada hotelskog računa za spavanje osim za de luxe ''kategoriju'' i drugi troškovi.  
Za vrijeme provedeno na službenom putu u trajanju:  
od 8-12 sati isplaćuju se u visini od 50% iznosa pune dnevnice, a za duže od 12 sati isplaćuje se puna dnevnica.  
Ako je zaposleniku na službenom putu osigurana besplatna ishrana, dnevnica za službeni put umanjuje se najviše za 30%.  
Visina dnevnice isplaćuju se u skladu sa zakonskim propisima koji uređuje ovu oblast jednako za sve budžetske korisnike.  
Ako u mjestu službenog putovanja neme hotelskog smještaja ili ako se opravdanih razloga ne može koristi, pripadajuća dnevnica se uvećava za 70% iz stava 4. ovog člana.  
Pravo na naknade ostalih troškova (korištenje telefona, telefaxa ili e-mail) imaju zaposlenici koji su na službenom putovanju u zemlji ili inostranstvu morali koristiti ta sredstva u službene svrhe.  
Zaposleniku koji je upućen na službeni put u inostranstvo dnevnica se utvrđuje na osnovu trenutno važećeg rješenja, uredbe, odluke ili drugog pravnog akta Vlade Federacije Bosne i Hercegovine.  
Član 54.  
Ako je zaposleniku odobreno korištenje osobnog automobila u službene svrhe, nadoknadit će mu se troškovi u visini od 20% cijene litra benzina super po prijeđenom kilometru kao i troškovi putarina, parkirališta i slično.  
Odredba o naknadi za upotrebu sopstvenog automobila u službene svrhe automatski se usaglašava sa uredbom Vlade Federacije Bosne i Hercegovine.  
Član 55.  
Zaposleniku koji sa učenicima učestvuje na javnim, kulturnim i sportskim manifestacijama koje se održavaju u organizaciji Ministarstva obrazovanja i nauke, Prosvjetno-pedagoškog zavoda ili po odluci ministra, direktora škole, a koje su predviđene godišnjim programom i planom rada, pripada naknada u vidu prekovremenog rada ili dnevnice za službeno putovanje, ako se održavaju nakon isteka radnog vremena zaposlenika i to za dane održavanja manifestacija.  
Naknada za slučaj smrti zaposlenika  
Član 56.  
U slučaju smrti zaposlenika ili člana njegove uže porodice isplaćuju se troškovi sahrane u visini stvarnih troškova, a najviše četiri prosječne mjesečne plaće isplaćene u Federaciji Bosne i Hercegovine za prethodna tri mjeseca prije donošenja rješenja o isplati te naknade.  
Ukoliko u istoj školi (ili srednjoj školi za koje važi ovaj ugovor) rade dva ili više članova porodice iz člana 58. ovog kolektivnog ugovora, pravo na troškove iz stava 1. ovog člana ostvaruje jedan član porodice.  
Naknada za slučaj teške invalidnosti ili teške bolesti  
Član 57.  
U slučaju nastanka teške invalidnosti ili teške bolesti zaposlenika, ili člana njegove uže porodice, u skladu sa raspoloživim sredstvima isplaćuje se jednokratna novčana pomoć u visini njegove tri plaće isplaćene u prethodna tri mjeseca ili tri prosječne mjesečne plaće isplaćene u Federaciji Bosne i Hercegovine, ako je to za njega povoljnije.  
Zaposleniku se može, u skladu sa raspoloživim sredstvima i na osnovu saglasnosti direktora škole, isplatiti dio ili ukupni troškovi liječenja teške invalidnosti ili teške bolesti u zdravstvenoj ustanovi u kojoj je on platio troškove tog liječenja. Troškovi liječenja isplaćuju se na osnovu fakture ili računa zdravstvenih ustanova u kojima je liječenje obavljeno.  
Pod teškom bolešću iz stavova 1. i 2. ovog člana, podrazumijevaju se bolesti navedene u Uredbi o naknadama i drugim materijalnim pravima koja nemaju karakter plaća kao i Naredbi o listi teških bolesti, odnosno teških tjelesnih povreda temeljem kojih se ostvaruju naknade za slučaj teške invalidnosti ili teške bolesti. Pravo na jednokratnu novčanu pomoć iz stav 1. ovog člana, po osnovu teške invalidnosti ostvaruje se za utvrđen stepen invalidnosti od najmanje 60%.  
Jednokratna novčana pomoć iz stava 1. ovog člana, može se dodijeliti zaposleniku, koji je operisan od bolesti koje nisu obuhvaćene odredbom stav 3. ovog člana, ukoliko je takva operacija izvršena iz zdravstvenih razloga i po preporuci ljekara neophodna radi spriječavanja teške invalidnosti ili teške bolesti.  
Prioritet u odobravanju novčane pomoći iz stava 1. ovog člana, imaju zaposlenici u odnosu na članove uže porodice. Kriteriji za dodjelu novčane pomoći iz stava 1. ovog člana koje utvrde federalni organi po jedinačno po vrsti i težini bolesti sastavni dio su ovog ugovora.  
Član 58.  
Pod članom uže porodice iz čl. 56. i 57. ovog kolektivnog ugovora, podrazumijevaju se sljedeći članovi porodice zaposlenika:  
1.    suprug(a) u braku ili van braka, ako žive u zajedničkom domaćinstvu;  
2.    djeca rođena u braku, van braka, zakonito usvojena ili pastorčad do 18, odnosno do 26 godina starosti, ako se nalaze na redovnom školovanju i nisu u radnom odnosu, a djeca nesposobna za rad, bez obzira na starosnu dob, ako žive u zajedničkom domaćinstvu;  
3.    roditelji (otac, majka, očuh, maćeha i posvojitelj) bez obzira da li žive u zajedničkom domaćinstvu sa zaposlenikom;  
4.    braća i sestre bez roditelja do 18, odnosno 26 godina starosti, ako se nalaze na redovnom školovanju i nemaju drugih prihoda već ih korisnik naknade stvarno izdržava ili je obaveza njihovog izdržavanja zakonom utvrđena, a ako su nesposobni za rad, bez obzira na starosnu dob pod uvjetom da sa njima živi u zajedničkom domaćinstvu;  
5.    unučad pod uvjetom iz tačke 2. ovog člana, ako nemaju roditelje i žive u zajedničkom domaćinstvu sa korisnikom naknade.  
Ostali vidovi naknada  
Član 59.  
Vlada Kantona Sarajevo kao poslodavac u skladu sa finansijskim mogućnostima može odobriti isplatu naknade:  
· za državne i vjerske praznike po odluci poslodavca,  
· za zimnicu i za druge slučajeve.  
Srednja škola može isplatiti naknade i u drugim slučajevima koji su predviđene općim aktima škola, uz prethodnu saglasnost Ministarstva finansija a na prijedlog Ministarstva obrazovanja i nauke.  
Suspenzija  
Član 60.  
Zaposlenik protiv kojeg je pokrenut krivični postupak za krivično djelo počinjeno u vršenju službene dužnosti, istražni postupak ili određen pritvor zbog krivičnog djela, odnosno koji izdržava kaznu zatvora do tri mjeseci zatvora, udaljit će se sa posla za vrijeme trajanja istražnog postupka ili pritvora odnosno za vrijeme izdržavanja te kazne zatvora.  
Zaposlenik će biti udaljen sa posla i ako je protiv njega pokrenut krivični postupak za krivično djelo za koje se može izreći kazna zatvora u trajanju od najmanje pet godina, odnosno, ako je zaposlenik zatečen u izvršenju krivičnog djela za koje se može izreći kazna zatvora u trajanju od najmanje pet godina, zaposleniki će biti privremeno udaljen sa posla ako postoje ozbiljni razlozi koji u znatnoj mjeri ukazuju na moguće izvršenje krivičnog dijela, kao i zbog teže povrede radne dužnosti, a povreda je takve prirode da bi ostanak zaposlenika na poslu dok traje utvrđivanje odgovornosti zbog teške povrede radne dužnosti mogla štetiti ugledu i interesima škole, učenika i zaposlenika.  
Rješenje o udaljenju sa posla donosi direktor škole.  
Protiv rješenja o udaljenju sa posla zaposlenik može izjaviti žalbu školskom odboru u roku od pet dana od prijema rješenja o udaljenju sa posla.  
Izjava žalbe ne odgađa izvršenje rješenja.  
Školski odbor je obavezan odlučiti po žalbi najkasnije u roku od pet dana od primitka žalbe.  
Rješenje školskog odbora po žalbi na rješenje o udaljenju je konačno.  
Član 61.  
Udaljenje - suspenzija sa posla može trajati do okončanja postupka o utvrđivanju povrede radne dužnosti, a u slučaju iz člana 60. stav 1. ovog kolektivnog ugovora, do završetka istražnog postupka, isteka pritvora, odnosno isteka kazne zatvora do tri mjeseci.  
Član 62.  
Za vrijeme suspenzije sa posla zaposleniku se isplaćuje plaća u punom iznosu, koju je imao u vrijeme donošenja rješenja o udaljenju sa posla.  
Za vrijeme suspenzije sa posla, zbog izdržavanja kazne zatvora do tri mjeseci, zaposleniku ne pripada pravo na plaću niti naknada plaće.  
VI - PRESTANAK UGOVORA O RADU/RADNOG ODNOSA  
Član 63.  
Radni odnos zaposlenika u srednjoj školi prestaje u slučajevima i pod uvjetima utvrđenim zakonom i općim aktima škole.  
Zaposlenik kome se otkazuje ugovor o radu u skladu sa Zakonom o radu i ovim kolektivnim ugovorom, ima pravo na otkazni rok zavisno od godina penzijskog staža, kako slijedi:  
· do 5 godina penzijskog staža 1 mjesec,  
· od 5-10 godina penzijskog staža 2 mjeseca,  
· od 10-20 godina penzijskog staža 4 mjeseca,  
· preko 20 godina penzijskog staža 6 mjeseci.  
Član 64.  
U slučaju kada zaposlenik sam otkazuje ugovor o radu, otkazni rok iznosi najmanje jedan mjesec.  
Član 65.  
Na pismenu molbu zaposlenika, uz saglasnost poslodavca, radni odnos u srednjoj školi može prestati i prije isteka otkaznog roka utvrđenog zakonom i ovim kolektivnim ugovorom.  
Član 66.  
Zaposlenik u srednjoj školi koji je dobio otkaz ugovora o radu, ostat će na poslu do isteka otkaznog rok, a osim u slučaju iz člana 65., ukoliko zakonom ili ovim kolektivnim ugovorom nije drugačije utvrđeno.  
Član 67.  
Odluku o prestanku radnog odnosa zaposlenika u srednjoj školi, nadležni organ škole donijet će najkasnije u roku od sedam dana od dana kada su nastupile okolnosti koje su razlog prestanka radnog odnosa.  
Član 68.  
Kad zaposlenik navrši 65 godina života i 40 staža, poslodavac može, uz pismeni pristanak zaposlenika, radi završenja neophodnih poslova i kontinuiteta odgojno-obrazovnog procesa ili drugih opravdanih razloga, donijeti rješenje o zadržavanju zaposlenika na radu u srednjoj školi na određeno vrijeme koje se utvrđuje posebnim ugovorom o radu, ali najduže do završetka polugodišta u kojem zaposlenik stiče uvjet za penziju.  
Član 69.  
Poslodavac je dužan zaposleniku isplatiti plaću i druge naknade iz radnog odnosa koje mu pripadaju do dana koji je rješenjem o prestanku ugovora o radu, utvrđen kao dan prestanka radnog odnosa.  
VII - POVREDE RADNE DUŽNOSTI  
Član 70.  
Zaposlenik se može smatrati odgovornim zbog kršenja službene dužnosti utvrđene zakonskim i podzakonskim propisima, kolektivnim ugovorom i općim aktima škole.  
Odgovornost za izvršenje krivičnih djela i prekršaja ne isključuje utvrđivanje odgovornosti za povrede radne dužnosti, pod uvjetom da takvo djelo istovremeno predstavlja povredu službene dužnosti.  
Član 71.  
Povreda radne obaveze je ponašanje radnika koje je suprotno pravilima ponašanja zaposlenika na radu i u vezi sa radom i koje je kvalifikovano kao nedopušteno.  
Pravilnikom o radu određuju se povrede radne dužnosti koje se odnose na disciplinsku odgovornost za povrede radne odgovornosti koje učine zaposlenici u srednjem obrazovanju Kantona Sarajevo.  
Zaposlenik odgovara disciplinski samo za povrede radne dužnosti koje su nastale kao rezultat njegove krivice.  
Zaposlenici se mogu smatrati disciplinski odgovornim samo za povrede radne dužnosti koje su utvrđene pravilnikom o radu škole, i za te povrede mogu im se izreći samo disciplinske mjere utvrđene Zakonom o radu i Kolektivnim ugovorom.  
VIII - STRUČNO USAVRŠAVANJE I OSPOSOBLJAVANJE ZA RAD  
Član 72.  
S ciljem unapređivanja odgojno-obrazovnog rada poslodavac zaposleniku u toku radnog odnosa u srednjoj školi organizira i osigurava dalje obrazovanje, usavršavanje i osposobljavanje u radu, u skladu sa zakonom, podzakonskim aktima i općim aktima srednje škole.  
Član 73.  
Poslodavac može zaposlenika uputiti na stručno usavršavanje, školovanje ili specijalizaciju, kao i na prisustvo organiziranim seminarima, savjetovanjima, kursevima i drugim vidovima stručnog usavršavanja i obuke potrebne za rad na radnom mjestu, u kom slučaju je dužan da osigura potrebne uvjete, plaćanje troškova u visini cijene koja se utvrdi za određene oblike, odnosno programe edukacije, plaćeno odsustvo sa rada, odsustvo za pripremu i eventualno polaganje ispita, kao i stručnu zamjenu.  
IX - ZBRINJAVANJE VIŠKA ZAPOSLENIKA  
Član 74.  
Zbog uvođenja novog nastavnog plana i programa, smanjenja broja učenika, organizacijskih promjena i objektivnih okolnosti nastalih u srednjoj školi, poslodavac može utvrditi da je prestala potreba za određenim brojem zaposlenika.  
U slučaju iz stava 1. ovog člana poslodavac je dužan:  
· blagovremeno analizirati, utvrditi i predložiti program dodatnog obrazovanja u skladu sa potrebama novog nastavnog plana i programa s ciljem sprečavanja nastanka viška zaposlenika,  
· tri mjeseca prije preduzimanja aktivnosti na rješavanju viška zaposlenika informirati sve zaposlene o nastalom višku,  
· utvrditi sa sindikatom kriterije za izbor viška zaposlenika i iste javno oglasiti.  
Član 75.  
Poslodavac je dužan donijeti, uz učešće sindikata, plan i program zbrinjavanja viška zaposlenika na nivou Kantona. Programom i planom zbrinjavanja viška zaposlenika za čijim radom je prestala potreba u ustanovama srednjeg obrazovnja, moraju se predvidjeti i rokovi za realizaciju.  
Ministarstvo obrazovanja i nauke Kantona Sarajevo, zajedno sa Sindikatom formirat će radno tijelo - komisiju koja će evidentirati i predlagati ministru rješenja o zbrinjavanju zaposlenika za čijim je radom prestala potreba, te vršiti kontrolu zbrinjavanja zaposlenika za čijim je radom prestala potreba i usmjeravanje u druge odgojno-obrazovne ustanove, javne ustanove i preduzeća koja se finansiraju iz budžeta Kantona Sarajevo.  
Poslodavac i Sindikat utvrđuju listu zaposlenika za čijim radom je prestala potreba na nivou Kantona, a u skladu sa kriterijima.  
Sastav komisije, kao i sva prava i obaveze njenih članova, utvrđuju se rješenjem o imenovanju komisije.  
Član 76.  
Kriterijima na osnovu kojih se izkazuje prestanak potrebe za radom zaposlenika kao i redoslijed na listi zaposlenika za čijim radom je prestala potreba obuhvaćeni su:  
· stručna sprema;  
· stručna zvanja;  
· položen stručni ispit;  
· dodatna usavršavanja;  
· uspješnost u izvršavanju poslova i radnih zadataka;  
· ocjena o radu i napredovanju;  
· radni staž zaposlenika;  
· radni staž do 10 godina do ostvarenja uvjeta za penziju:  
· zdravstveno stanje zaposlenika (invalidnost i profesionalna oboljenja);  
· socijalni položaj zaposlenika i njegove porodice;  
· učešće u odbrani BiH;  
· drugi kriteriji koje usaglase poslodavac i Sindikat.  
Kao poseban kriterij ne može se utvrditi: nacionalnost, spol, vjeroispovijest, političko opredjeljenje.  
Sastavni dio ovog kolektivnog ugovora su Kriteriji za utvrđivanje rang liste u slučaju prestanka potrebe za radno angažovanje zaposlenika u srednjim školama Kantona Sarajevo, koji su u prilogu.  
Član 77.  
Podatke o potrebama za novim zaposlenicima i podatke o zaposlenicima za čijim radom je je prestala potreba, u skladu sa ovim kriterijima, škole su dužne dostaviti Ministarstvu obrazovanja i nauke - Komisiji za zbrinjavanje zaposlenika za čijim je radom prestala potreba, kao i Sindikatu, onog trenutka kada se potreba za novim uposlenicima pojavi.  
Član 78.  
Zaposlenik za koga se utvrdi da je za njegovim radom prestala potreba, mora biti lično i neposredno upoznat sa svojim pravima i načinom njihovog ostvarivanja.  
Srednja škola ne može primati u radni odnos na istim poslovima i zadacima drugo lice, dok na listi iz člana 75. ovog kolektivnog ugovora postoji evidentirano lice sa istim kvalifikacijama i uslovima tog radnog mjesta.  
Član 79.  
Planom i programom zbrinjavanja zaposlenika koji su utvrđeni na listi iz člana 75. ovog kolektivnog ugovora, utvrđuje se i:  
· zapošljavanje i angažovanje zaposlenika na druge poslove u srednjoj školi;  
· angažovanje zaposlenika na poslove i zadatke koji odgovaraju njegovoj stručnoj spremi u drugoj odgojno-obrazovnoj ustanovi, javnoj ustanovi, javnom preduzeću koje se finansira iz budžeta Kantona Sarajevo;  
· raspoređivanje zaposlenika kod drugog pravnog lica;  
· obaveza prekvalifikacije ili dokvalifikacije zaposlenika;  
· preraspodjela radnog angažiranja zaposlenika u srednjoj školi odnosno dopuna nastavne norme kroz druge vidove odgojno-obrazovnog rada na period trajanja do jedne školske godine.  
· drugi načini rješavanja koje usvoji poslodavac uz dogovor sa sindikatom.  
Plan i program zbrinjavanja zaposlenika za čijim je radom prestala potreba, donosi Vlada Kantona Sarajeva.  
Član 80.  
U slučajevima kada se višak zaposlenika rješava prekvalifikacijom, zaposlenik može odbiti prekvalifikaciju ako je ona predviđena za niži stepen stručne spreme od one koju zaposlenik ima.  
Prema zaposleniku koji svojom krivicom prekine započeti proces prekvalifikacije, odnosno dokvalifikacije, poslodavac nema obavezu daljeg rješavanja njegovog statusa.  
Član 81.  
Zaposleniku sa liste iz član 75. ovog kolektivnog ugovora kome se po Planu i programu zbrinjavanja viška zaposlenika za čijim je radom prestala potreba, ponudi odgovarajući radni angažman, a on ga odbije, kao i zaposleniku kome se ne može ponuditi odgovarajući posao, dobija otkaz ugovora o radu sa otkaznim rokom u skladu sa zakonom i ovim kolektivnim ugovorom.  
Otkazni rok za lica iz stava 1. ovog člana teče od isteka posljednjeg dana roka utvrđenog Planom i programom zbrinjavanja viška zaposlenika iz člana 79. ovog kolektivnog ugovora, s tim da se u srednju školu ne može zaposliti naredne dvije godine drugo lice koje ima isti profil i stepen stručne spreme, osim lica iz prethodnog stava ovog člana, ukoliko je to lice ostalo nezaposleno.  
Član 82.  
Poslodavac i Ministrastvo obrazovanja i nauke, u dogovoru sa Sindikatom, kod uvođenja nove koncepcije odgoja i obrazovanja, novih nastavnih planova i programa, mreže škola i promjena u pedagoškim standardima i normativima, dužni su donijeti i program zbrinjavanja eventualnog viška zaposlenika nastalog kao posljedica navedenih promjena.  
X - ODMORI I ODSUSTVA  
Član 83.  
Zaposlenik u srednjoj školi, koji učestvuje neposredno u odgojno-obrazovnom radu, godišnji odmor koristi tokom ljetnog raspusta u trajanju od 36 radnih dana.  
Izuzetno zaposlenik iz stava 1. ovog člana može koristiti godišnji odmor i u drugom periodu godine u skladu sa zakonom i općim aktima srednje škole, u slučajevima kada se neće remetiti nesmetano odvijanje odgojno-obrazovnog procesa u srednjoj školi.  
Ostali zaposlenici u srednjoj školi koriste godišnji odmor u skladu sa zakonom i općim aktima škole s tim da njihovo korištenje godišnjeg odmora ne može remetiti odvijanje odgojno-obrazovnog procesa i ne može trajati duže od 36 radnih dana.  
Član 84.  
Rješenje o korištenju godišnjeg odmora donosi direktor škole najkasnije 30 dana prije početka godišnjeg odmora zaposlenika.  
Protiv rješenja o korištenju godišnjeg odmora, zaposlenik može lično ili preko Sindikata uložiti prigovor školskom odboru.  
Prigovor odgađa izvršenje rješenja.  
O prigovoru školski odbor mora odlučiti u roku od 8 dana od dana prijema prigovora.  
Član 85.  
Pri utvrđivanju trajanja godišnjeg odmora ne uračunavaju se subote, nedjelje i praznici koji se po zakonu ne rade.  
Zaposlenik koji nije stekao pravo na godišnji odmor, odnosno koji nema šest mjeseci neprekidnog rada, ima pravo na najmanje dva radna dana godišnjeg odmora za svaki navršeni mjesec rada.  
Član 86.  
Zaposlenik koji ne učestvuje neposredno u odgojno- obrazovnom radu ima pravo na godišnji odmor najmanje 18 radnih dana.  
 Godišnji odmor duži od 18 radnih dana utvrđuje se u skladu sa sljedećim kriterijima i mjerilima.  
1.    Po osnovu staža:  
· za svake tri godine radnog staža    1 radni dan  
2.    Po osnovu složenosti poslova i zadataka:  
· zaposlenici koji obavljaju 
poslove VSS spreme.    4 radna dana  
· zaposlenici koji obavljaju poslove 
VS i VKV spreme    3 radna dana  
· zaposlenici koji obavljaju poslove SSS    2 radna dana  
· zaposlenici sa KV spremom     2 radna dana  
· ostali zaposlenici    1 radni dan  
3.    Po osnovu uslova rada:  
· za otežane uvjeta rada    3 radna dana  
· rad u smjenama i u neradne dane    2 radna dana  
4.    Po osnovu socijalnih i zdravstvenih uslova:  
· roditelj ili staratelj sa djetetom do sedam  godina starosti za svako takvo dijete    1 radni dan  
· samohrani roditelj ili staratelj sa djetetom 
do deset  godina starosti, za svako dijete po    2 radna dana  
· samohrani roditelj ili staratelj sa hendikepiranim  djetetom, za svako dijete po     2 radna dana  
· invalid    2 radna dana  
5.    Po osnovu rezultata rada:  
· za uspješne rezultate u radu (ocjena ističe se)    1 radni dan  
· za naročito uspješne rezultate u radu (ocjena naročito se ističe)    2 radna dana.  
6.    Zaposlenik ima pravo u toku godine koristiti jedan dan godišnjeg odmora prema vlastitoj potrebi, uz obavezu da o tome obavijesti direktora najmanje tri dana prije korištenja tog dana odmora.  
Član 87.  
Zaposleniku se može odgoditi, odnosno prekinuti korištenje godišnjeg odmora radi izvršenja veoma važnih ili neodgodivih službenih poslova, na osnovu odluke direktora.  
Zaposleniku kome je odgođeno ili prekinuto korištenje godišnjeg odmora, mora se omogućiti naknadno korištenje, odnosno nastavljanje korištenja godišnjeg odmora.  
Zaposlenik ima pravo na naknadu stvarnih troškova prouzrokovanih odgodom, odnosno prekidom korištenja godišnjeg odmora.  
Pod troškovima iz stava 3. ovog člana smatraju se putni i drugi stvarni troškovi koji se dokazuju odgovarajućim dokazima (računima).  
Član 88.  
Zaposlenik u srednjoj školi, koji učestvuje neposredno u odgojno-obrazovnom radu, koristi vrijeme kada učenici nemaju redovnu nastavu, prvenstveno za kolektivno i individualno stručno usavršavanje koje je propisano zakonom, podzakonskim aktima i općim aktima škole, odnosno utvrđeno posebnim programom stručnog usavršavanja, koji se donosi u srednjoj školi za tu godinu. Nastavnici u ovo vrijeme rade na poslovima sređivanja pedagoške dokumentacije, planiranja i programiranja nastave za naredni period, pisanja godišnjh i polugodišnjih izvještaja, realizacije programa instruktivne nastave, obavljaju razredne, dopunske, popravne, maturske i prijemne ispite, i za to vrijeme im pripada plaća i naknada plaće.  
Član 89.  
 Zaposlenik ima pravo na plaćeno odsustvo sa rada do sedam radnih dana u jednoj kalendarskoj godini na način kako je to regulirano Zakonom o radu u sljedećim slučajevima:  
· sklapanje braka    5 radnih dana  
· porođaj supruge    5 radnih dana  
· sklapanje braka djeteta zaposlenika    2 radna dana  
· smrt supružnika, djeteta, roditelja i unuka    5 radnih dana  
· smrt roditelja supružnika    3 radna dana  
· smrt brata ili sestre    2 radna dana  
· smrt roditelja po ocu i majci    1 radni dan  
· otklanjanje težih štetnih posljedica 
elementarnih nepogoda    3 radna dana  
· aktivno sudjelovanje na sportskim, kulturnim,
i drugim stručnim i naučnim manifestacijama
po odobrenju direktora do    5 radnih dana  
· selidba i izgradnja vlastite stambene 
kuće - stana    2 radna dana  
· regulisanja prava na penziju    2 radna dana  
· dobrovoljno darivanje krvi    1 radni dana  
· za teške bolesti člana porodice    2 radna dana  
· u slučaju rastave braka    2 radna dana  
· za zadovoljenje vjerskih odnosno 
tradicijskih potreba    1 radni dan  
· i u drugim sličnim slučajevima što se određuje općim aktima škole.  
Zaposlenik ima pravo na plaćeno odsustvo sa rada u trajanju od najmanje pet radnih dana za pripremanje i polaganje stručnog ispita ili drugog ispita koji predstavlja uvjeta za obavljanje poslova radnog mjesta na koje je zaposlenik raspoređen.  
Zaposlenik ima pravo u toku godine koristiti jedan dan godišnjeg odmora, prema vlastitoj potrebi, uz obavezu da o tome obavijesti direktora, najmanje tri dana prije korištenja tog dana odmora.  
Zaposlenik koji je upućen od poslodavca na školovanje, stručno osposobljavanje ili usavršavanje ima pravo na plaćeno odsustvo u trajanju koje se utvrdi općim aktom škole.  
Izuzetno, u slučaju smrti člana uže obitelji, odnosno domaćinstva, zaposlenik koji je u toku kalendarske godine već iskoristio do sedam dana odsustva, po drugim osnovama, ima pravo na odgovarajući broj plaćenih dana, u skladu sa ovim članom kolektivnog ugovora.  
 Zaposlenik koji koristi plaćeno odsustvo u smislu ovog člana za dane koje koristi dobija naknadu plaće i nije dužan da nadoknađuje izgubljene časove.  
Za vrijeme korištenja odsustva, iz slučajeva definisanih ovim članom, direktor je dužan da organizuje adekvatnu zamjenu. Ako zamjenu nije moguće obezbijediti, zaposlenik će nadoknaditi časove, ali mu se onda plaća svaki čas nadoknade.  
Član 90.  
Zaposleniku pripada pravo na dva neplaćena radna dana u jednoj kalendarskoj godini za zadovoljenje vjerskih, odnosno tradicijskih potreba u skladu sa godišnjim kalendarom rada.  
Član 91.  
Poslodavac može odobriti zaposleniku odsustvovanje sa posla bez naknade plaće (neplaćeno odsustvo) u sljedećim slučajevima:  
· za stručno usavršavanje i obrazovanje u inozemstvu ili za naučno-istraživački rad u zemlji, do jedne godine;  
· radi njege teško oboljelog člana uže obitelji, odnosno domaćinstva, u trajanju najduže do jedne godine;  
· radi učestvovanja u radu specijaliziranih institucija u zemlji i inozemstvu, u trajanju najduže do jedne godine;  
· radi učešća zaposlenika u kulturnim, vjerskim, sportskim aktivnostima, sindikalnim, i drugim aktivnostima za perid njihovog trajanja, a najduže do 30 dana.  
Odsustvo sa rada u srednjoj školi u slučajevima iz stava 1. ovog člana poslodavac će odobriti zaposlenim samo pod uvjetom da se odsustvom ne ometa normalno odvijanje nastavnog procesa, odnosno odgojno-obrazovnog rada u školi.  
Općim aktima srednje škole mogu se utvrditi i drugi slučajevi i uvjeti korištenja neplaćenog odsustva.  
XI - NAKNADA ŠTETE / Odgovornost za nastalu štetu /  
Član 92.  
 Zaposlenik u srednjoj školi dužan je nadoknatiti štetu koju prouzroči pri radu, namjerno ili iz krajnje nepažnje.  
Poslodavac rješenjem utvrđuje visinu i način nadoknade štete.  
U slučaju kada bi troškovi postupka utvrđivanja štete bili veći od iznosa same štete, visinu štete poslodavac može utvrditi i u paušalnom iznosu.   
U slučaju kada zaposlenik odbije da nadoknadi štetu utvrđenu rješenjem iz stava 2. ovog člana, poslodavac može pokrenuti postupak za nadoknadu štete pred nadležnim sudom.  
Član 93.  
Ako je šteta nastala na stvari ili objektu, poslodavac može, na zahtjev zaposlenika, dozvoliti da se šteta nadoknadi u određenom roku uspostavom prijašnjeg stanja na stvari ili objektu, o trošku zaposlenika.  
Poslodavac može iznos štete umanjiti ili nadoknaditi iz drugih izvora, sve u zavisnosti od imovinskog stanja zaposlenika i njegovog odnosa prema radu.  
Poslodavac može, u zavisnosti od visine štete, a na zahtjev zaposlenika, dopustiti i plaćanje nadoknade štete u obrocima, što se utvrđuje rješenjem.   
XII - ZAŠTITA PRAVA  
Član 94.  
Poslodavac je dužan da odluke i akte o ostvarivanju prava, obaveza i odgovornosti zaposlenika u ustanovama srednjeg obrazovanja dostavi zaposleniku u pisanom obliku sa obrazloženjem i poukom o pravnom lijeku, a najkasnije u roku od 15 dana od dana donošenja akta.  
Član 95.  
Prilikom razmatranja prigovora zaposlenika na odluke i akte iz radnog odnosa i po osnovu rada, poslodavac je dužan razmotriti i mišljenje Sindikata.   
Član 96.  
Zaposleniku ne može prestati radni odnos bez njegove krivice ukoliko mu nedostaje najviše 10 godina do ostvarenja uslova za penziju.  
Član 97.  
U slučaju smanjene radne sposobnosti zbog profesionalne bolesti, povrede na radu i invaliditeta zaposlenika, osigurava se adekvatan posao bez smanjenja plaće koju je ostvarivao prije nastupanja navedene okolnosti.  
Zaposleniku koji je radio skraćeno radno vrijeme zbog razloga navedenih u stavu 1. ovog člana, isplaćuje se puna plaća koju bi ostvario za puno radno vrijeme na radnom mjestu na koje je raspoređen.  
Član 98.  
Izvještaj o užem stručnom nadzoru nastavnika i općem stručnom nadzoru nad radom škole, obavezno se prezentira na prvoj narednoj sjednici nastavničkog vijeća.  
Član 99.  
Zaposlenik ima pravo zahtijevati stručnu ekspertizu izvještaja o nadzoru koju će provesti ekspertna komisija Prosvjetno-pedagoškog zavoda Ministarstva obrazovanja i nauke Kantona Sarajevo.  
Član 100.  
 Peti oktobar, Svjetski dan nastavnika, obilježava se u školama kao radni nenastavni dan uz prigodan program.  
XIII - UVJETI ZA RAD SINDIKATA I ZAŠTITA SINDIKALNOG POVJERENIKA  
Član 101.  
Poslodavac u srednjoj školi, svojim djelovanjem i aktivnostima, ne može ograničavati niti onemogućavati sindikalni rad, sindikalno organiziranje i pravo zaposlenika da se učlani u Sindikat.  
Sindikat djeluje u skladu sa Statutom sindikata, koji mora biti usklađen, sa svim pozitivnim zakonskim propisima.  
Član 102.  
Sindikalnim povjerenicima u smislu ovog ugovora smatraju se sljedeća lica:  
· predsjednik sindikalne organizacije i članovi sindikalnog odbora škole,  
· predsjednik Kantonalnog odbora sindikata i članovi Kantonalnog odbora,  
· predsjednik Sindikata srednjeg obrazovanja BiH i članovi centralnog odbora i njegovih radnih tijela.  
Član 103.  
Mišljenje i prijedlog sindikata, poslodavac je dužan razmatrati uz obavezno prisustvo predstavnika sindikata.  
 Žalbe zaposlenika - člana Sindikata ne mogu se razmatrati i o njima odlučivati bez njegovog prisustva ili ovlaštenog predstavnika Sindikata.  
Poslodavac je dužan primiti i saslušati sindikalnog povjerenika kada on to zatraži ili po dogovoru, ali najkasnije u roku od 7 dana, od dana podnošenja zahtjeva za prijem.  
Poslodavac je dužan u pisanom obliku odgovoriti na svaki dopis sindikalnog povjerenika, odnosno predstavnika, najkasnije u roku od 15 dana.  
Poslodavac je obavezan sindikalnom povjereniku, odnosno predstavniku, omogućiti pristup radnim mjestima zaposlenika, radi sagledavanja uvjeta rada, i omogućiti mu uvid u podatke i dokumente koji se odnose na prava zaštite na radu zaposlenika, vodeći računa da se ne remeti odvijanje odgojno-obrazovnog procesa.  
Član 104.  
Sindikalni povjerenik, odnosno predstavnik, ne smije biti spriječen ili ometan u obavljanju svoje dužnosti ako djeluje u skladu sa zakonom i ovim ugovorom.  
Poslodavac u srednjoj školi je dužan da za rad Sindikata osigura bez naknade, sljedeće uvjete:  
· prostor i opremu za rad i održavanje sastanaka Sindikata;  
· nesmetanu distribuciju novina, letaka, brošura, peticija i drugog informativnog materijala Sindikata, kao i oglašavanje sindikalnih aktivnosti na oglasnim pločama i drugim mjestima;  
· sindikalnom povjereniku-predsjedniku u školi priznaje se ukupno 4 sata sedmično za obavljanje njegove funkcije na teret poslodavca. Ukoliko je povjerenik iz reda nastavnika od ukupno 4 sata priznaje mu se 2 sata u nastavnoj normi;  
· predsjedniku i članu sindikalnog odbora škole, poslodavac će, uz naknadu plaće, omogućiti odsustvo sa rada do 5 dana u toku jedne kalendarske godine;  
· članu Kantonalnog odbora, članu Centralnog odbora i njegovih tijela, poslodavac će uz naknadu plaće, omogućiti odsustvo ukupno do 10 dana u toku jedne kalendarske godine za sve sindikalne aktivnosti na svim nivoima;  
· predsjedniku Kantonalnog odbora priznaje do pola radnog vremena, odnosno pola nastavne norme ukoliko je nastavnik za obavljanja funkcije na teret poslodavca;  
· ako je predsjednik Kantonalnog odbora, koji svoju funkciju obavlja volonterski, na teret poslodavca omogućit će mu se odsustvo sa posla uz naknadu plaće do 15 dana u toku jedne kalendarske godine, isključivo za sindikalne aktivnosti.  
· ukoliko predsjednik Kantonalnog odbora Sindikata svoju funkciju obavlja volonterski, pripada mi pravo iz stava 3. ovog člana.  
Član 105.  
Članovi sindikata u školi imaju pravo održati sindikalni sastanak jednom u mjesec dana u radno vrijeme, vodeći računa da se sastanci organizuju u vrijeme i na način koji ne remeti rad škole.  
Član 106.  
Poslodavac je dužan omogućiti da nadležna finansijska služba, koja vrši obračun i naplatu sindikalne članarine putem platnih lista članova Sindikata, istu doznači u korist naznačenog žiro-računa sindikata.  
Član 107.  
Sindikat se obavezuje da će djelovati u skladu sa Ustavom, zakonom i ovim kolektivnim ugovorom.  
Član 108.  
Dužnost Sindikata je da obavijesti poslodavca o izboru ili imenovanju sindikalnog predsjednika i drugih sindikalnih predstavnika.  
Član 109.  
Organ sindikata može odlučiti da se određene funkcije u Sindikatu na kantonalnom nivou organiziranja mogu obavljati profesionalno.  
Zaposleniku koji je u radnom odnosu u srednjoj školi, nakon izbora za sindikalnog povjerenika, izvršit će se dopuna osnovnog ugovora o radu, kojim će se precizirati vrijeme predviđeno za obavljanje te funkcije, plaća i druga pitanja uskladu sa ovim Kolektivnim ugovorom.  
Član 110.  
Sindikalni povjerenik-predsjednik, odnosno član Kantonalnog odbora Sindikata za vrijeme trajanja mandata, odnosno šest mjeseci nakon isteka mandata, zbog rada u Sindikatu, ne može se bez saglasnosti Sindikata škole, odnosno Kantonalnog odbora Sindikata:  
· premjestiti na druge poslove i zadatke u srednjoj školi ili u drugu odgojno-obrazovnu ustanovu,  
· odrediti kao višak zaposlenika,  
· premjestiti na nepovoljnije radno mjesto,  
· sniziti osnovnu plaću u okviru istih uvjeta rada, niti pokrenuti disciplinski ili odštetni postupak.  
Član 111.  
Rukovodeći i organi upravljanja srednje škole dužni su blagovremeno obavijestiti sindikalnog povjerenika o sjednicama organa u srednjoj školi i omogućiti mu prisustvo na svim sjednicama, osim sjednicama koje su zatvorene za javnost, te razmotriti prijedloge i stavove Sindikata o pitanjima iz njihove nadležnosti ako se o njima raspravlja.  
Direktor srednje škole je dužan primiti i saslušati sindikalnog povjerenika na njegov zahtjev i učiniti mu dostupnim informacije u skladu sa Zakonom o slobodi pristupa informacijama.  
Član 112.  
U srednjoj školi sindikalni povjerenik ima pravo i obavezu:  
· sudjelovati u planiranju mjera za unapređivanje uvjeta rada;  
· biti informiran o promjenama bitnim za sigurnost i zdravlje zaposlenika;  
· osposobljavati se i obrazovati za izvršavanje poslova u vezi sa zaštitom na radu;  
· pozvati inspektora zaštite na radu kada za to postoje razlozi;  
· biti prisutan kod inspekcijskih pregleda koje se odnose na djelokrug djelovanja sindikata;  
· staviti primjedbe na nalaz i mišljenje inspektora rada, zaštite na radu;   
· tražiti od zaposlenika da poštuje mjere zaštite na radu.  
Član 113.  
Poslodavac će omogućiti učešće ovlaštenih predstavnika Sindikata u pripremi i izradi radnog materijala, prednacrta i nacrta propisa koji regulišu oblast radno-pravnih odnosa zaposlenika.  
Član 114.  
Povreda sindikalnog povjerenika prilikom obavljanja sindikalne dužnosti, te službenog puta u vezi s tom dužnosti, smatra se povredom na radu.  
XIV - RJEŠAVANJE SPOROVA  
Član 115.  
Kolektivne radne sporove, koji se nisu mogli riješiti pregovaranjem potpisnika ovog kolektivnog ugovora, rješava mirovno vijeće u postupku mirenja u skladu sa Zakonom o radu.  
Potpisnici ovog kolektivnog ugovora koji su stranke u sporu, prijedlog mirovnog vijeća mogu prihvatiti ili odbiti, o čemu su dužne da u roku od tri dana pismeno obavijeste Ministarstvo za rad, socijalnu politiku, raseljena lica i izbjeglice Kantona Sarajevo, Ministarstvo obrazovanja i nauke i Vladu Kantona Sarajevo.  
Ako stranke u sporu prihvate prijedlog mirovnog vijeća, tada prijedlog ima pravnu snagu i djelovanje kao i ostali elementi ovog kolektivnog ugovora.  
Član 116.  
Ugovorne strane u sporu moraju u roku od 24 sata dati prijedlog svog člana mirovnog vijeća i odmah se dogovoriti oko izbora trećeg člana.  
Ako se ugovorne strane drugačije ne dogovore, mirovno vijeće treba svoj prijedlog donijeti najkasnije u roku od tri dana od dana imenovanja svih članova.  
Treći član mirovnog vijeća uzima se sa liste članova mirovnog vijeća koje donosi ministarstvo Kantona Sarajevo nadležno za poslove rada.  
Član 117.  
Stranke u sporu mogu se sporazumjeti da rješavanje kolektivnog radnog spora povjere arbitraži na način kako je to regulirano Zakonom o radu i ovim kolektivnim ugovorom.  
Arbitražu u smislu stava 1. ovog člana provodi arbitražno vijeće koje ima neparan broj članova, i to ugovorene strane biraju isti broj arbitara, a jednog arbitra sporazumno iz reda istaknutih, naučnih i stručnih ličnosti zaposlenih u oblasti obrazovanja Kantona Sarajevo.  
Svaki arbitar mora imati zamjenika.  
Arbitražno vijeće bira predsjednika vijeća.  
Arbitražno vijeće prostom većinom ukupnog broja članova bira predsjednika.  
Listu arbitara iz stava 5. ovog člana utvrđuju potpisnici Kolektivnog ugovora u roku od 30 dana od dana njegovog stupanja na snagu.  
Potpisnici Kolektivnog ugovora donose poslovnik o radu arbitražnog vijeća.   
Član 118.  
Rad arbitražnog vijeća je javan.  
Za rad arbitražnog vijeća strane u sporu dužne su osigurati dokumentaciono-tehničke uslove.  
Troškovi za rad arbitražnog vijeća padaju na teret poslodavca.  
Član 119.  
Odluka arbitražnog vijeća je konačna i ima pravnu snagu i djelovanje Kolektivnog ugovora.  
XV - ŠTRAJK  
Član 120.  
Za vrijeme važenja ovog kolektivnog ugovora i njegove primjene, zaposlenici, odnosno sindikat neće štrajkovati radi pitanja koja su ovim kolektivnom ugovorom uređena i koja se provode.  
Zaposlenici u srednjim školama, radi zaštite i ostvarivanja ekonomskih i socijalnih interesa, koji se ne mogu riješiti putem pregovora sa poslodavcem niti drugim mjerama, na poziv Sindikata mogu ostvariti pravo na štrajk pod uvjetima i na način utvrđen Zakonom o štrajku, Zakonom o radu, Pravilima Sindikata o štrajku usklađenim sa Zakonom o štrajku i ovim kolektivnim ugovorom.  
Odricanje od prava na štrajk iz stava 1 ovog člana ne isključuje pravo na štrajk za sva druga neriješena pitanja, te za slučaj spora oko izmjene i dopune ovog kolektivnog ugovora.  
Član 121.  
Štrajk se mora najaviti poslodavcu utvđenim Zakonom o štrajku.  
U pisanoj najavi štrajka moraju se navesti razlozi za štrajk, te mjesto i vrijeme početka štrajka.  
Odluku o štrajku donosi nadležni organ Sindikata u skladu sa Pravilima o štrajku.  
Član 122.  
Zaposleniku koji je sudjelovao u štrajku, organizovanom u skladu sa Zakonom o štrajku i ovim kolektivnim ugovorom, nakon nadoknade nastavnih sati ili radnih dana provedenih u štrajku, pripada pravo na naknadu njegove plaće i ostalih naknada, shodno nadoknađenim radnim satima.  
Poslodavac i Sindikat se mogu dogovoriti prilikom postizanja sporazuma o zaključenju štrajka, o drugačijem načinu nadoknade radnih sati i isplate plaće i nadoknada.  
Niko se ne smije prisiliti da učestvuje u štrajku mimo njegove volje, niti se smije staviti u nepovoljan položaj zbog učešća u štrajku.  
Član 123.  
Štrajk se može organizirati i kao štrajk upozorenja.  
Štrajk upozorenja može trajati najviše 120 minuta.  
Član 124.  
Zaposlenik koji ne poštuje odredbe Zakona o štrajku, ovog kolektivnog ugovora i odluke štrajkačkog odbora neće imati zaštitu sindikata ako nadležni organ srednje škole pokrene postupak za utvrđivanje njegove odgovornosti zbog radnji učinjenih u toku štrajka.  
Član 125.  
Za vrijeme važenja ovog kolektivnog ugovora Sindikat može organizovati štrajk solidarnosti u trajanju do 30 minuta, kao oblik sindikalne podrške zahtjevima zaposlenih u drugim organizacijama i djelatnostima.  
Isto tako, Sindikat će koristiti i druge metode i oblike sindikalne borbe radi iskazivanja svog stava i ostvarivanja svojih prava.  
Član 126.  
Štrajkom rukovodi štrajkački odbor sastavljen od predstavnika Sindikata, koji se dužan očitovati drugoj strani, kako bi se nastavili pregovori o mirnom rješenju spora.  
Za vrijeme trajanja štrajka, članovi štrajkačkog odbora ne mogu biti raspoređeni na rad.  
Član 127.  
Organiziranje štrajka i učešće u štrajku u skladu sa zakonom i odredbama ovog ugovora, ne predstavlja povredu radne dužnosti.  
Član 128.  
Ako zbog promijenjenih okolnosti, koje nisu postojale niti bile poznate u trenutku zaključivanja ovog kolektivnog ugovora, odredbe ovog ugovora ne bi mogle biti primijenjene ili bi njihova primjene bila bitno otežana, strane potpisnice obavezuju se da neće jednostrano raskinuti ili prekršiti ovaj ugovor, nego će drugoj strani predložiti izmjene.  
Član 129.  
Niko se ne smije prisiliti da učestvuje u štrajku mimo njegovo volje, niti se smije staviti u nepovoljni položaj zbog učešća u štrajku.  
Član 130.  
 Za vrijeme trajanja štrajka pa do okončanja ili prekida štrajka ovim kolektivnom ugovorom sporazumno Sindikat i poslodavac utvrđuju minimum radnih obaveza u svim procesima rada škole i to:  
1.    direktor škole radi svoje redovne poslove u predviđenom radnom vremenu;  
2.    pomoćnik direktora, sekretar, referent za plan i analizu, blagajnik i drugo administrativno osoblje rade hitne i neophodne poslove sa strankama;  
3.    tehničko osoblje (portiri, noćni čuvari, rukovaoci sistema centralnog grijanja) rade redovne poslove utvrđene pravilnikom o sistematizaciji poslova i radnih zadataka;  
4.    radnici na održavanju čistoće, minimalno 2 radnika i domar škole, rade redovne poslove predviđene za to radno mjesto;  
5.    poslovi smještaja i prehrane učenika u učeničkim domovima se vrše redovno;  
6.    nastavno osoblje i stručni saradnici rade administrativno- tehničke poslove, rade na sređivanju pedagoške dokumentacije, provode aktivnosti na individualnom i kolektivnom usavršavanju, provode konsultacije sa učenicima za izradu maturskih radova te obavljaju individualni savjetodavni pedagoško-psihološki rad sa učenicima;  
7.    poslovi smještaja, nadzora i neophodne edukacije i rahabilitacije u školama za učenike s poteškoćama u razvoju;  
8.    u okviru minimuma radnih zadataka za vrijeme trajanja štrajka zaposleni su dužni u školi u vremenu od 09,00 do 13,00, a sindikalni odbor (štrajkački odbor) u svojstvu dežurne ekipe u vremenu od 08,00 do 15,00 sati;  
9.    u toku organizacije i provođenja štrajka, poslodavac je dužan da se pridržava odredaba Zakona o štajku, Zakona o radu, Pravila Sindikata o štrajku usklađenih sa Zakonom o štrajku i ovim kolektivnim ugovorom.  
Član 131.  
Kantonalni odbor sindikata donosi Odluku o prekidu, odnosno završetku štrajka, na prijedlog štrajkačkog odbora.  

XVI - POSTUPAK KOLEKTIVNOG PREGOVARANJA I ZAKLJUČIVANJA KOLEKTIVNOG UGOVORA  
Član 132.  
Postupak pregovaranja i zaključivanja kolektivnog ugovora može pokrenuti svaka ugovorna strana utvrđena ovim ugovorom.  
Postupak iz stava 1. ovog člana pokreće se pisanim putem.  
Član 133.  
Strana koja je pokrenula postupak za kolektivno pregovaranje i zaključivanje kolektivnog ugovora utvrđuje prijedlog kolektivnog ugovora i dostavlja ga drugoj strani.  
Član 134.  
Postupak i rokovi za kolektivno pregovaranje i zaključivanje kolektivnih ugovora utvrđuju se protokolom o vođenju pregovora koji utvrđuju potpisnice ugovora.  
Član 135.  
Inicijativu za izmjene i dopune ovog kolektivnog ugovora može dati svaka strana.  
Inicijativa se podnosi u pisanoj formi, a strana kojoj je upućena dužna je na incijativu odgovoriti u roku od 15 dana od dana prijema incijative.  
Izmjene i dopune ovog kolektivnog ugovora vrše se na način i po postupku predviđenom za njegovo donošenje.  
XVII - PRELAZNE I ZAVRŠNE ODREDBE  
Član 136.  
Ovaj kolektivni ugovor smatra se zaključenim kada ga potpišu ovlašteni predstavnici ugovornih strana.  
Ovaj kolektivni ugovor važi na području Kantona Sarajevo.  
Član 137.  
Ovaj kolektivni ugovor zaključuje se na neodređeno vrijeme.  
Član 138.  
Ovaj kolektivni ugovor je obavezujući za strane koje su ga potpisale, kao i za strane koje mu naknadno pristupe.  
Sporove u vezi sa primjenom ovog kolektivnog ugovora koji nisu riješeni arbitražom, rješavat će nadležni sud u BiH.  

Član 139.  
Za tumačenje odredaba i praćenje primjene ovog kolektivnog ugovora, potpisnici ugovora imenovat će, u roku od 15 dana od dana potpisivanja, zajedničku komisiju, koja je sastavljena od po dva predstavnika potpisnika.  
Komisija za tumačenje ovog ugovora obavlja sljedeće poslove:  
· daje tumačenje odredaba ovog ugovora;  
· prati izvršavanje i izvještava obje strane o provedbi i kršenju ugovora ;  
· pokreće incijativu za izmjene i dopune Kolektivnog ugovora.  
Na zahtjev jedne od ugovornih strana, komisija iz stava 1. ovog člana, obavezna je dati tumačenje odredaba ovog ugovora u roku od osam dana od dana prijema zahtjeva.  
Naknadu za rad u komisiji članovima komisije obezbjeđuje poslodavac, u skladu sa propisima.  
Tumačenja komisije za tumačenje Kolektivnog ugovora imaju pravnu snagu i učinak kolektivnog ugovora.  
Komisija donosi poslovnik o radu.  
Član 140.  
Srednje škole dužne su uskladiti svoje opće akte sa ovim kolektivnim ugovorom u roku od 60 dana od dana stupanja na snagu ovog kolektivnog ugovora.  
Član 141.  
U periodu primjene ovog ugovora, ukoliko dođe do promjene načina obračuna plaća kod zaposlenika u organima uprave, ugovorne strane saglasne su da će se u roku 8 dana prići dogovaranju oko primjene novog načina obračuna plaća u ustanovama srednjeg obrazovanja.  
Član 142.  
Ukoliko postoje realne mogućnosti, poslodavac može utvrditi i druga i veća prava po svom obimu i sadržaju, nego što je to utvrđeno ovim kolektivnim ugovorom.  
Član 143.  
Nadzor nad primjenom ovog kolektivnog ugovora obavlja kantonalni inspektor rada.  
Zaposlenik, sindikat, vijeće zaposlenika i poslodavac mogu zahtijevati od inspektora rada provođenje inspekcijskog nadzora.  
Član 144.  
Zaključen kolektivni ugovor dostavlja se kantonalnom ministarstvu nadležnom za rad, u skladu sa Zakonom o radu.  
Član 145.  
Ovaj kolektivni ugovor stupa na snagu danom potpisivanja a bit će objavljen u "Službenim novinama Kantona Sarajevo".  

KRITERIJI  
ZA UTVRĐIVANJE RANG-LISTE U SLUČAJU PRESTANKA POTREBE ZA RADNO ANGAŽOVANJE ZAPOSLENIKA U SREDNJIM ŠKOLAMA KANTONA SARAJEVO  
1.    STRUČNA SPREMA I DRUGE RADNE KARAKTERISTIKE  
a)    Stručna sprema  
· visoka stručna sprema -VII stepen    30 bodova  
· viša stručna sprema-VI stepen    25 bodova  
· visokokvalifikovani radnik-V stepen    23 boda  
· srednja stručna sprema-IV stepen    20 bodova  
· kvalifikovani radnik-III stepen    18 bodova  
· polukavalifikovani radnik    15 bodova  
· nekvalifikovani radnik    13 bodova  
b)    Položen stručni ispit za rad u školama    5 bodova  
c)    Dodatno usavršavanje  
· završen postdiplomski studij  
a)    specijalista    5 bodova  
b)    magisterij    10 bodova  
c)    doktorat nauka    15 bodova  
d)    položen pravosudni ispit    5 bodova  
e)    drugi oblici usavršavanja 
(kursevi, stručne specijalizacije, seminari,
autor stručnih knjiga, udžbenika, 
recenzija, naučni radovi)    5 bodova  
d)    Ocjena komisije za ocjenjivanje rada u posljednje dvije godine  
· naročito se ističe    15 bodova  
· ističe se    10 bodova  
· dobar    5 bodova  
· zadovoljava    3 boda  
e)    Dužina radnog staža  
· za svaku godinu radnog staža u obrazovanju    2 boda  
· za svaku godinu rada van obrazovanja    1 bod  
· za svaku godinu rada u matičnoj školi
dodati još    0,5 boda  
f)    Učešće u odbrani od agresije na BiH  
· učešće u Armiji BiH-HVO  (za svaki mjesec)    1 bod  
· učešće u Civilnoj zaštiti (za svaki mjesec)    0,5 boda  
· radna obaveza (za svaki mjesec)    0,5 boda  
2.    SOCIJALNE PRILIKE  
· zaposlenik sa pet i više članova porodice 
koje izdržava    20 bodova  
· zaposlenik sa četiri člana porodice koje
izdržava    17 bodova  
· zaposlenik sa tri člana porodice koje izdržava    15 bodova  
· zaposlenik sa dva člana porodice 
koje izdržava    13 bodova  
· zaposlenik sa jednim članom porodice 
kojeg izdržava    10 bodova  
· zaposlenik samac.    5 bodova  
3.    ZDRAVSTVENO STANJE  
· ratni vojni invalid (za svaki stepen invalidnosti)    1 bod  
· invalid rada i civilne zaštite
(za svaki stepen invalidnosti)    0,5 boda  
· radnik sa težim hroničnim oboljenjem    5 bodova  
4.    STRUČNA ZVANJA  
· mentor, viši stručni saradnik, mentor    10 bodova  
· savjetnik, viši stručni saradnik, konsultant,  
referent    15 bodova  
· viši savjetnik,stručni saradnik savjetnik,
viši konsultant  viši referent    20 bodova  
